2021. gada 5. februārī

**Aparjode un Vītola uz goda pjedestāla Nāciju kausā Sanktmoricā, Šveicē**

Piektdien, 5. februārī Sanktmoricas dabīgajā ledus trasē, Šveicē norisinājās noslēdzošais Nāciju kauss 2020./21. gada sezonā. Par vietu pamatsacensībās cīnījas 31 sportiste, starp kurām arī divas latvietes: Elīna Ieva Vītola un Kendija Aparjode.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Pasaules kausa posmos.

Nāciju kausā abas latvietes uz goda pjedestāla. Kendijai Aparjodei šīs dienas sacensībās otrais ātrākais rezultāts – 54.853 sekundes. Tūlīt aiz viņas, trešajā vietā – juniore Elīna Ieva Vītola, kura trasi veica 54.865 sekundēs. Savukārt Nāciju kausā uzvarēja – vāciete Šajenne Rozentāle *(Cheyenne Rosenthal)* [54.829].

Līdz ar noslēdzošā Nāciju kausa uzvarētājiem tika apbalvoti arī Nāciju kausa kopvērtējuma medaļnieki, starp kuriem arī Gints Bērziņš, kurš Nāciju kausa kopvērtējumā ar 489 punktiem izcīnīja pirmo vietu.

Sestdien, 6. februārī noslēdzošais Eberspacher Pasaules kauss sāksies ar divvietīgo ekipāžu un vīru sacensībām, kurās startēs visi trīs Latvijas dueti: Oskars Gudramovičs/Pēteris Kalniņš, Andris Šics/Juris Šics, Mārtiņš Bots/Roberts Plūme. Savukārt vīru konkurencē par goda pjedestālu cīnīsies Gints Bērziņš, Artūrs Dārznieks un Riks Kristens Rozītis.

Latvijas Nacionālās kamaniņu sporta izlases startiem Eberspacher Pasaules kausa noslēdzošajā posmā seko līdzi tiešraidē Helio un Shortcut kanālā Best4Sport TV.

Sestdiena, 6. februāris

09.40 1. brauciens – Divvietīgās ekipāžas

11.00 2. brauciens – Divvietīgās ekipāžas

12.55 1. brauciens – Vīri

14.30 2. brauciens – Vīri

Svētdiena, 7. februāris

11.05 1. brauciens – Sievietes

12.30 2. brauciens – Sievietes

14.20 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456